સ્વાગત સભામાં અમદાવાદની એજ આંબલીવાળી પોળને તાદ્રશ્ય કરતું સુંદર સ્ટેજ સુશોભિત કરવામાં આવ્યું હતું. પ્રમુખવરણી દિનની સ્મૃતિ કરતા પરમ પૂજ્ય મહંતસ્વામી મહારાજે, પરમ પૂજ્ય પ્રમુખસ્વામી મહારાજનું પૂજન કરી પુષ્પોની ચાદર અર્પણ કરી હતી. સ્વાગત સભામાં બી.એ.પી.એસ. સંસ્થાના વરિષ્ઠ સદ્દગુરુવર્ય સંત પૂજ્ય ત્યાગવલ્લભ સ્વામીએ પરમ પૂજ્ય મહંતસ્વામી મહારાજને સત્કારતા તેઓના ભાલે ચંદનની અર્ચા કરી, રાજકોટના મંદિરના કોઠારી પૂજ્ય બ્રહ્મતીર્થ સ્વામીએ પુષ્પનો હાર પહેરાવ્યો, સંત નિર્દેશક પૂજ્ય અપૂર્વમુનિ સ્વામીએ નાડાછડી બાંધી, પૂજ્ય ધર્મવલ્લભ સ્વામી તથા પૂજ્ય નિર્દોષમૂર્તિ સ્વામીએ ચાદર અર્પણ કરી અને પૂજ્ય અક્ષરયોગી સ્વામીએ પ્રસાદ અર્પણ કર્યા હતા. ઉપસ્થિત તમામ હરિભક્તોએ પરમ પૂજ્ય મહંતસ્વામી મહારાજને વધાવતા સમૂહ આરતી ઉતારવાનો લાભ પ્રાપ્ત કર્યો હતો અને પોતાના ઘરેથી વિવિધ મિષ્ટાનો અને વાનગીઓ પરમ પૂજ્ય મહંતસ્વામી મહારાજને અર્પણ કરી હતી જે સભા બાદ સૌને પ્રસાદ સ્વરૂપે વહેચવામાં આવી હતી.